Alle omgeboude taxi’s eersdaags geskrap(Argieffoto: Courtney Africa/ANA) Alle omgeboude taxi’s moet teen begin volgende jaar ingegee word sodat dit geskrap kan word. Luidens ’n aankondiging in die jongste Staatskoerant het die eienaars van omgeboude taxi’s tot 30 Januarie om onwettig omgeboude taxi’s by Taxi Recapitalisation South Africa in te handig. Omgeboude taxi’s wat nie teen dán ingehandig word nie, sal voortaan nie toegelaat word om passasiers vir betaling te vervoer nie en sal deur wetstoepassingsowerhede geskut word. Fikile Mbalula, die minister van vervoer, sê in die aankondiging eienaars kan aansoek doen om ’n toelaag te ontvang vir die inhandiging en skrap van ’n onwettig omgeboude taxi mits die voertuig in die eienaar se naam geregistreer is en die eienaar oor ’n bedryfslisensie of permit beskik. Duisende paneelwaens is in 2005 onwettig in minibustaxi’s omskep. Die voertuie voldoen egter nie aan die vereiste veiligheidstandaarde vir passasiersvoertuie nie aangesien Toyota-paneelwaens oorspronklik vervaardig word om slegs drie mense te vervoer. Die voertuie is egter destyds omgebou om tot 16 passasiers te vervoer en as regte Toyota Quantum-taxi’s verkoop. Luidens die aankondiging het die departement van vervoer tot dusver 2 353 omgeboude taxi’s op Suid-Afrikaanse paaie as onwettig geïdentifiseer, waarvan 436 reeds aangepas is om aan die nodige veiligheidstandaarde te voldoen. Altesame 1 917 sal egter geskrap moet word. Maroela Media het vroeër berig navorsing dui daarop dat sowat 350 mense die afgelope paar jaar in naastenby 160 ongelukke met omgeboude taxi’s dood is. Dié syfer sluit nie die slagoffers in wat dood is in ander voertuie (as die taxi’s) wat in dieselfde ongelukke betrokke was nie. Regstappe is intussen teen verskeie motorhandelaars en vier van die land se groot banke gedoen in ŉ poging om miljarde rande te eis namens mense wat niksvermoedend vir sogenaamde regte Toyota-taxi’s opgedok het, terwyl dit inderwaarheid onveilige omgeboude paneelwaens was. Die aansoek is in Maart vanjaar ingedien en aan altesame 74 respondente beteken. Dit sluit in Toyota SA Motors, Toyota Finansiële Dienste, Wesbank, Absa, Standard Bank, Nedbank, SA Taxi Finance en verskeie handelaars van gebruikte motors.